Христо Смирненски
Селски примадони

chitanka.info

1. Ерзац контеса Щаси

Ний срещаме те вечер на разходка

по „Чорбаджиен щрасе“

с игривата и гиздава походка

на малката контеса Щаси.

При ритъма на леките ти стъпки,

при странните гримаси

по гърбовете ни полазват тръпки,

о, мъничка контесо Щаси!

И в сладко упоение тогава

ний крачим за дома си

и правим си дебати до забрава

за селската контеса Щаси.

За пришълците нас днес е незнайно

коя си и каква си,

но през завеската на тази тайна

четем: „Ерзац контеса Щаси“.

Ний срещаме те вечер на разходка

по „Чорбаджиен щрасе“

с игривата и палава походка

на малката графиня Щаси.

2. Финансова грация

Изправена до стобора, усмихваш се галантно

и цялата ти фигура е красота и грация,

наместо карамелки „Му“, ти гълташ елегантно

наросените цветове на бялата акация.

Усмихваш се галантно ти и чешеш се по тила,

пристъпвайки едвам, едвам, потропвайки с налъмите,

а редом с тебе до стобора, ухилено и мило,

кат верен паж — магарето стърчи и хрупка тръните.

Но все таки таз грация погледната от мене

през бляскавите очила на златото и зестрите —

е чудна и недосегаема и с нея без съмненье

на запад бих завършил аз сред грации семестрите.

Изправена до стобора, усмихваш се галантно

и цялата ти фигура е красота и грация,

Наместо карамелки „Му“ ти гълташ елегантно

наросените цветове на бялата акация.

Бяла черква, 24. V. 1919

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.